**Raport metodologic**

**Barometrul Opiniilor despre Societatea Civilă (BOSC) 2025**

Culegerea datelor în cadrul Barometrului Opiniilor despre Societatea Civilă (BOSC), ediția 2025, a fost realizat în perioada 15–25 octombrie 2025, prin metoda CATI (Computer Assisted Telephone Interviewing), pe un eșantion reprezentativ de persoane adulte (18 ani și peste) din România. Eșantionarea s-a realizat prin metoda RDD (Random Digit Dialing), care presupune generarea aleatorie a numerelor de telefon.

Pe parcursul procesului de culegere a datelor au fost apelate 50.755 de contacte unice.

Numărul total de încercări de a contacta respondenți (apeluri generate): 97.629

Număr total de încercări reușite de a contacta respondenți (apeluri reușite): 12.967

Număr de contacte la care s-a realizat contactul cu succes: 6.381

Număr respondenți contactați care au început chestionarul: 1.455

Număr respondenți contactați care nu au finalizat chestionarul: 415

Durata medie a interviurilor a fost de aproximativ **18 minute**.

**Dimensiunea eșantionului și eroarea de eșantionare**

Eșantionul final a inclus 1.017 interviuri valide, selectate după verificarea și curățarea bazei de date. În aceste condiții, eroarea maximă de eșantionare este de ±3,1%, la un nivel de încredere de 95%.

**Respectarea cerințelor de calitate**

Calitatea realizării studiului a fost asigurată printr-un set de proceduri interne și activități de control, aplicate pe întreaga durată a proiectului. Acestea au inclus:

* Monitorizarea permanentă, în timp real, a culegerii datelor de către operatori, prin intermediul supervizorilor;
* Verificarea sistematică și comunicarea constantă între membrii echipei de proiect (cross-checking între experți);
* Comunicare continuă cu beneficiarul, pe parcursul fiecărei etape a proiectului;
* Respectarea procedurilor Sistemului de Management al Calității utilizat în mod standardizat;
* Aplicarea codurilor etice și profesionale ESOMAR (inclusiv Codul ICC/ESOMAR și ghidul ESOMAR/WAPOR pentru sondaje de opinie);
* Respectarea legislației privind protecția datelor cu caracter personal, conform Regulamentului (UE) 679/2016 (GDPR) și Legii 190/2018.

**Monitorizarea și controlul colectării datelor**

Activitatea operatorilor din call center a fost monitorizată atât în timp real, cât și retroactiv, prin ascultarea apelurilor de către supervizori special desemnați. S-a utilizat o aplicație integrată care gestionează simultan softul de completare a chestionarelor, efectuarea apelurilor, contorizarea și monitorizarea activității operatorilor, reducând astfel posibilitatea realizării unor chestionare fictive.

În cazul în care au fost observate situații de aplicare neconformă (identificate cel târziu la sfârșitul zilei de lucru), chestionarele respective au fost înlocuite conform metodologiei, iar activitatea operatorului a fost corectată imediat.

Controlul aplicării chestionarelor a vizat 35% dintre interviurile realizate de fiecare operator. În procesul de verificare s-au evaluat:

* durata interviului,
* corectitudinea datelor demografice ale respondenților,
* coerența răspunsurilor la întrebările de opinie.

**Controlul introducerii și procesării datelor**

Introducerea datelor a fost verificată pentru 35% dintre cazuri, prin supravegherea operatorilor în timp real (aproximativ 30% dintre interviuri) și ulterior aplicării (circa 70% dintre cazurile verificate).

S-au eliminat toate erorile de introducere, întrucât datele au fost înregistrate direct în aplicația de culegere în momentul desfășurării interviurilor.

După verificări, 23 de cazuri au fost eliminate din baza finală din cauza valorilor lipsă la variabile socio-demografice esențiale și a omisiunii accidentale a unor itemi din chestionar.

**Evaluarea calității și concluzii**

În total, 35% dintre interviuri au fost verificate, atât în timp real, cât și retroactiv, pentru validarea completitudinii și coerenței răspunsurilor. Procesul de verificare nu a evidențiat abateri sistematice sau tentative de fraudă, iar eventualele neconcordanțe izolate au fost remediate prompt.

Rezultatele controalelor interne confirmă că interviurile au fost realizate conform standardelor profesionale, iar datele obținute sunt fiabile și corespunzătoare scopurilor cercetării.

**Ponderare**

Tema cercetării, anume percepțiile și atitudinile publicului față de societatea civilă și organizațiile neguvernamentale, a implicat un grad ridicat de complexitate și de abstractizare, ceea ce a influențat accesibilitatea subiectului pentru o parte a populației investigate.

În timpul culegerii datelor s-a constatat un efect de autoselecție a respondenților, determinat de natura temei: persoanele cu interes crescut față de problemele civice, sociale sau comunitare ori cu un nivel mai ridicat de educație și implicare socială au fost mai dispuse să participe la interviu. În schimb, o parte dintre potențialii respondenți au refuzat interviul, invocând lipsa interesului față de subiect sau necunoașterea subiectului.

Pentru corectarea parțială a diferențelor dintre structura eșantionului și cea a populației României, datele au fost ponderate în funcție de:

* sex,
* vârstă,
* nivel de educație,
* mediul de rezidență (urban/rural) și
* regiunile istorice.

Ponderile au fost calculate pe baza celor mai recente date demografice furnizate de Institutul Național de Statistică (INS). Indicii de ponderare, cu valori între 0,32 și 4,94, s-au încadrat în limitele uzuale, nefiind necesare corecții suplimentare.